Srednja škola Pregrada

Prirodoslovna gimnazija

Pismo učenicima i roditeljima koji se spremaju za upis u 1. razred gimnazije

Poštovani i dragi učenici,

ako vam predstoji upis u prvi razred gimnazije i ako vam je želja svoje obrazovanje kasnije nastaviti na jednom od fakulteta, namjera ovog pisma je vama i vašim roditeljima približiti vrijednosti prirodoslovne gimnazije koja će tome zasigurno doprinijeti.

Uz poznatu činjenicu da su gimnazije općeobrazovne škole koje učenike pripremaju za upise na fakultete i pomažu im da steknu dobro opće znanje, valja naglasiti prednosti prirodoslovne gimnazije koja uz široko opće znanje naglasak stavlja na prirodoslovne predmete, a što su čvrsti temelji za sve biomedicinske, prirodoslovne i tehničke fakultete, ali istovremeno i društvene i humanističke. Uz dodatne vježbe iz Biologije, Kemije i Fizike (ne Matematike) ona pomaže svladati teoriju tih predmeta (koje imaju sve gimnazije) koristeći logiku, učenje u neposrednoj stvarnosti, sistematičnost, preciznost, planiranje i samostalnost.

Kako bi navedeno ostvarila, Srednja škola Pregrada svoj cjelokupan rad temelji na vrijednostima pozitivne školske klime, a što u praksi znači da su učenici, roditelji i škola stvarni partneri na putu razvoja samopouzdanog, slobodnog, empatičnog, komunikativnog i kritičnog mladog čovjeka. Vrhunsko obrazovanje iz područja prirodoslovlja ostvaruje se u prijateljskoj i poticajnoj atmosferi te izvrsno opremljenim kabinetima i laboratorijima.

Također valja naglasiti kako je škola svjesna da su zahtjevnost gimnazijskog obrazovanja, opširno gradivo i trka za znanjem i ocjenama česti izvor stresa učenika (i roditelja) pa ih na različite načine pokušava svesti na minimum. U školi se uči kako učiti i svaki učenik dobiva potrebnu pažnju. Svi oni znaju da su im profesori u svakom trenutku spremni pomoći i dati im podršku u različitim životnim situacijama. Temeljem tako stvorenih odnosa, s mnogim učenicima kontakt se održava i godinama nakon što su završili svoje gimnazijsko obrazovanje, a njih više od 20-ak danas u školi i radi.

Generaciju prirodoslovnih gimnazijalaca 2020./21. vodit će vrsna profesorica Jasminka Mikša, prof. matematike, a za suradnju i s učenicima i roditeljima otvoreni su svi profesori, stručna služba, ravnateljica, ali i svi drugi djelatnici škole.

I na kraju, poštovani roditelji,

želimo da znate kako će vaša djeca u školi biti uvažavana kao vama (i nama) najvažnija i najznačajnija te da se veselimo susretu. Naš zajednički cilj je da oni budu uspješni i sretni mladi ljudi.

 Vaša Srednja škola Pregrada

Temelji naše škole:

* prijateljsko ozračje
* brižni i podržavajući nastavnici i razrednici
* izvannastavne aktivnosti koje potiču kreativnost, razvijanje talenata i interesa
* dodatna nastava kojom se učenici pripremaju za ispite državne mature i polaganje Njemačke jezične diplome (DSD)
* izleti i terenska nastava kojom se njeguje učenje u stvarnim životnim situacijama, stječu nova iskustva i omogućuje povezivanje učenika izvan škole
* roditelji su partneri u zajedničkom cilju pripreme mlade osobe za svijet odraslih
* mogućnost smještaja u moderan učenički dom
* sudjelovanje u brojnim projektima (škola Europska točka darovitosti, Škola koja promiče zdravlje, Eko škola i dr.).